Blitsbok se Spele-droom aan skerwe | Netwerk24
Deur Marnus Kok 22 Junie 2021 17:31
Mfundo Ndhlovu en 'n Engelse speler ding in die Hongkong-sewestoernooi in 2018 om die bal mee. Foto: Getty Images
Ndhlovu (24), 'n boorling van Standerton, het die besering op die Blitsbokke se oefenkamp, wat die naweek in Johannesburg ten einde geloop het, opgedoen.
Mediese ondersoeke Maandag in Kaapstad het bevestig dat Ndhlovu uit die wedloop is vir wêreld se grootste sportgebeurtenis, wat op 23 Julie in Japan begin.
Neil Powell, afrigter van die nasionale sewesspan, sê in 'n verklaring van die Suid-Afrikaanse Rugbyunie sy hart bloei vir Ndhlovu, wat ook 'n operasie sal moet ondergaan.
"Hy was uitstaande in die wedstryde in Johannesburg. Ek het die spelers voor die laaste deel van ons voorbereiding gevra om dit vir my onmoontlik te maak om hulle nie vir Tokio te kies nie. Mfundo het dié uitdaging met albei hande aangegryp het," sê Powell.
Ndhlovu het meegeding met spelers soos die kaptein, Siviwe Soyizwapi, en Muller du Plessis om as vleuel die groep na Tokio te haal. Ten spyte van die terugslag belowe Ndhlovu dat hy weer vir die Blitsbokke sal uitdraf.
"Dit voel asof ek baie mense in die steek gelaat het, maar beserings gebeur maar, hoewel dit nie die teleurstelling minder maak nie," sê Ndhlovu.
Die Suid-Afrikaanse Sportkonfederasie en die Olimpiese Komitee sal Donderdag die name aankondig van 17 Blitsbokke waaruit die finale groep vir die Spele aangewys sal word.
Die finale groep van 12 spelers en twee plaasvervangers sal aangekondig word kort voordat die Blitsbokke op 12 Julie na Japan vertrek.